Rektor TUZVO odovzdal Plakety J. A. Komenského

Na mimoriadnom zasadnutí vedenia Technickej univerzity vo Zvolene 29. marca 2018 rektor Dr.h.c. prof. Ing. Rudolf Kropil, PhD. udelil Plakety J. A. Komenského pri príležitosti Dňa učiteľov ako vyjadrenie uznania pedagogickej práce:

1. **prof. Ing. Milanovi Sanigovi, DrSc. z Lesníckej fakulty**

* zadlhodobý prínos k rozvoju problematiky pestovania lesa a transfer najnovších poznatkov založených na báze prírode blízkeho obhospodarovania lesa do procesu výučby. Ocenenie prof. Sanigovi patrí aj za osobný vklad pre skvalitňovanie študijných programov lesníctvo, adaptívne lesníctvo a pestovanie lesa, ako aj jeho dôsledný a férový prístup k študentom. Významné je aj jeho aktívne uplatňovanie nových poznatkov do praxe prostredníctvom kurzov ďalšieho vzdelávania odborníkov v lesníctve.

1. **Ing. Jaroslavovi Vidovi, PhD. z Lesníckej fakulty**

* za implementáciu progresívnej metódy kooperatívnej výučby na cvičeniach a hlavných cvičeniach z Bioklimatológie a za zvyšovanie angažovanosti a motivácie študentov vytváraním kooperujúcich a navzájom sa podporujúcich kolektívov.

1. **prof. Ing. Igorovi Čunderlíkovi, CSc. z Drevárskej fakulty**

* za dlhoročnú pedagogickú a vedeckovýskumnú prácu v oblasti štruktúry a anatómie dreva. Prof. Čunderlík pôsobí na Drevárskej fakulte 43 rokov a svojou pedagogickou a vedeckovýskumnou prácou značnou mierou prispel k rozvoju fakulty. Svojou činnosťou zviditeľnil meno fakulty doma aj v zahraničí.

1. **prof. Ing. Štefanovi Schneiderovi, PhD. z Drevárskej fakulty**

* za dlhoročnú hodnotnú pedagogickú a tvorivú činnosť, ktorou významne prispel k výchove vysoko kvalifikovaných odborníkov v oblasti dizajnu nábytku a interiéru a tým aj k napĺňaniu poslania fakulty a univerzity. Počas svojho 30-ročného pôsobenia na Technickej univerzite vo Zvolene významne ovplyvnil formovanie umeleckého odboru dizajn nielen na Drevárskej fakulte, ale aj za hranicami Slovenskej republiky.

1. **Ing. Marekovi Svitokovi, PhD. z Fakulty ekológie a environmentalistiky**

* za pedagogickú činnosť, zanietený a vysoko odborný prístup pri vyučovaní v oblasti hydrobiológie a bioštatistiky. Predmety s týmto zameraním sú na Fakulte ekológie a environmentalistiky nosnou súčasťou študijného programu Ekológia a ochrana biodiverzity. Jeho výstupy výrazne prispievajú k edukácii nielen u študentov.

1. **doc. Ing. Michalovi Wiezikovi, PhD. z Fakulty ekológie a environmentalistiky**

* za úspešnú pedagogickú prácu pri výučbe predmetov v oblasti manažmentu chránených území. Takto zamerané predmety tvoria jadro obsahu študijného programu Ekológia a ochrana biodiverzity na Fakulte ekológie a environmentalistiky. Výstupy práce a popularizačné aktivity doc. Wiezika výrazne prispievajú k propagácii pri ochrane krajiny aj v širšej verejnosti.

1. **doc. Ing. Helene Čiernej, PhD. z Fakulty environmentálnej a výrobnej techniky**

* zavysoko odborný prístup vo vzdelávacom procese v oblasti manažmentu výrobných procesov na Fakulte environmentálnej a výrobnej techniky a osobitne za jej prínos pre rozvoj študijného odboru Priemyselné inžinierstvo. Udelenie plakety je súčasne ocenením aktívneho pôsobenia doc. Čiernej v Rade kvality univerzity.

1. **doc. Ing. Jánovi Svoreňovi, CSc. z Fakulty environmentálnej a výrobnej techniky**

* za dlhoročnú pedagogickú prácu na Technickej univerzite vo Zvolene a inovatívny prístup pri uplatňovaní nových metód vo výučbe konštrukcií strojov na delenie na Fakulte environmentálnej a výrobnej techniky, a to s dôrazom na úzke prepojenie výučby s priemyselnou praxou.

Rektor poďakoval oceneným učiteľom za dlhoročnú pedagogickú činnosť na Technickej univerzite vo Zvolene, aktívny prístup k zvyšovaniu kvality vzdelávania a iniciatívu pri využívaní nových metód a technológií vo výučbe.

Vedenie univerzity vyjadruje srdečné blahoželanie všetkým oceneným učiteľom.

Ľubica Benková